– Denne saken er henlagt. Selv om vi hadde navn på gjerningsmannen.

Varehussjef på Elkjøp Megastore Forus, Magne Furre, blar i den fyldige ringpermen.

– Her er det 65 anmeldelser med kjent gjerningsmann, fordi vi har tatt dem på fersken.

NRK har selv observert hvordan personer plyndrer returmottaket utenfor elgiganten. De stjeler elektroniske artikler vi ikke har bruk for lenger. Fyller opp bilene og forsvinner.

Det er starten på en ulovlig millionindustri.

TYKK BUNKE: Varehussjef Magne Furre blar i bunken av brev fra politiet. Anmeldelsene han har levert inn, er blitt henlagt. Foto: Arild Eskeland / NRK

Tar søppelplyndrere på fersken

Brennpunkt-dokumentaren «Søppelsmuglerne» avdekker hvordan elektronisk avfall blir fylt opp i gamle bilvrak i Norge og ulovlig fraktet til Afrika for videresalg.

Bakmennene i Norge kan tjene millioner på virksomheten.

Ifølge Furre har ingen av hans anmeldelser ført frem. Bunken av henleggelser, han viser oss er tykk.

– Vi tar dem ofte på fersken. Likevel blir alt henlagt av politiet. Det er ille at politiet skjuler seg bak kapasitetsutfordringer. Dette pågår i stor stil. De kommer kjørende i store biler, døgnet rundt og plyndrer returmottaket, sier varehussjefen.

Tyveri fra Elkjøp sitt returmottak på Forus utenfor Stavanger. Du trenger javascript for å se video. Tyveri fra Elkjøp sitt returmottak på Forus utenfor Stavanger.

Hvert år forsvinner mellom 4000 og 10.000 tonn elektronisk avfall fra returmottakene til norsk forhandlere, viser en rapport fra Miljødirektoratet.

Politiet: – Ikke viktig nok

NRK har konfrontert politiet med varehussjefens påstander. De har ikke oversikt over alle anmeldelsene han har levert, men forteller at de er kjent med at denne typen anmeldelser forekommer. Likevel velger de å nedprioritere dem.

– Vi bruker vår kapasitet på de viktigste sakene, og det er ikke dette, sier etterforskningsleder ved Sandnes politistasjon, Elisabeth Vorland.

– Så det er ikke vits å anmelde?

– Om ingen anmelder så kan ikke vi avdekke et problem, sånn sett er det vits. Samtidig er ikke dette noe som kommer høyt på våre prioriteringslister. Elgigantene må derimot sikre avfallet på en bedre måte enn de gjør i dag, svarer hun.

NEDPRIORITERES: Etterforskningsleder Elisabeth Vorland sier de heller bruker ressursene sine på viktigere saker. Foto: Arild Eskeland / NRK

Samtidig trues ansatte ved el-retur på livet og biler stappfulle med elavfall forsvinner ulovlig ut fra Norge. Men ingen straffes.

Elgigant leier inn vakter

Miljøorganisasjoner krever tiltak fra regjeringen for å hindre tyveri og ulovlig eksport av elavfall. Mens statsråden gir norske el-kjeder ansvaret.

Farlige stoffer i EE-avfall Ekspandér faktaboks EE-produkter består ofte av mange ulike deler og stoffer, og en god del EE-avfall inneholder helse- og miljøfarlige stoffer som for eksempel bromerte flammehemmere, ftalater, kvikksølv, bly eller andre tungmetaller.

Farlige stoffer i EE-avfall som blir dumpet eller henlagt i miljøet vil kunne føre til skader på planter, dyr og mennesker.

En rapport fra FN estimerer at verden produserte 45 millioner tonn EE- avfall, bare i 2016.

Kun 20 prosent ble gjenvunnet i henhold til regelverket. Det betyr at 36 millioner tonn forsvant.

I Norge forsvinner en fjerdedel av det vi kaster.

Det er ulovlig å eksportere farlig avfall fra rike til fattige land uten en avtale mellom begge land. Det står i Baselkonvensjonen. Den forplikter Norge til å kontrollere at dette ikke skjer. Det samme har de andre landene i Europa.

Likevel er eksport av avfall en omfattende og økende ulovlig industri. (Kilde: Miljødirektoratet / FN Global waste monitor 2017)

På Forus har Elkjøp satt opp skilt på rumensk, polsk, engelsk og norsk for å få bukt med plyndringen.

De har overvåkingskamera og innleide vektere. Og de lagrer avfall, som blir levert i åpningstiden, innendørs. Men gjerder har de ikke.

– Det hadde ikke funket. Folk ville satt fra seg søppelet på utsiden av gjerdene. Våre kunder leverer fra seg elektronikk døgnet rundt, sier varehussjef Furre.